На основу члана 4. Одлуке о поступку и критеријумима за доделу средстава Покрајинског секретаријата за социјалну политику, демографију и равноправност полова за реализацију Програма унапређења социјалне заштите у Аутономној покрајини Војводини у 2021. години и Одлуке о изменама и допуни Одлуке о поступку и критеријумима за доделу средстава Покрајинског секретаријата за социјалну политику, демографију и равноправност полова за реализацију програма унапређења социјалне заштите у Аутономној покрајини Војводини у 2021. години („Службени лист АПВ”, бр. број 04/21, 43/21 и 52/21), Решења о покретању поступка јавног конкурса, број: 139-401-8510/2021-01-2 од 09. децембра 2021. године, а у вези с Покрајинском скупштинском одлуком о буџету Аутономне покрајине Војводине за 2021. годину („Службени лист АПВ”, бр. број 66/2020, 27/2021- ребаланс и 38/2021 -ребаланс), Покрајински секретаријат за социјалну политику, демографију и равноправност полова расписује

Ј А В Н И К О Н К У Р С

ЗА ФИНАНСИРАЊЕ, ОДНОСНО СУФИНАНСИРАЊЕ МЕРА, АКТИВНОСТИ И ПРОГРАМА У ОБЛАСТИ СОЦИЈАЛНЕ ЗАШТИТЕ У 2021. ГОДИНИ

Покрајински секретаријат за социјалну политику, демографију и равноправност полова ‒ у складу с Покрајинском скупштинском одлуком о буџету Аутономне покрајине Војводине за 2021. годину и Финансијским планом Покрајинског секретаријата за социјалну политику, демографију и равноправност полова за 2021. годину ‒ за реализацију Програма унапређења социјалне заштите у Аутономној покрајини Војводини у 2021. години доделиће укупно 187.400.000,00 динара.

Средства по овом јавном конкурсу додељиваће се по поступку и критеријумима утврђеним Одлуком о поступку и критеријумима за доделу средстава Покрајинског секретаријата за социјалну политику, демографију и равноправност полова за реализацију Програма унапређења социјалне заштите у Аутономној покрајини Војводини у 2021. години и Одлуком о изменама и допуни Одлуке о поступку и критеријумима за доделу средстава Покрајинског секретаријата за социјалну политику, демографију и равноправност полова за реализацију програма унапређења социјалне заштите у Аутономној покрајини Војводини у 2021. години („Службени лист АПВ”, број 04/21, 43/21 и 52/21).

Финансијске обавезе реализоваће се у складу с ликвидним могућностима буџета Аутономне покрајине Војводине за 2021. годину.

Корисници средстава додељених по овом јавном конкурсу дужни су да програме, мере и активности реализују до 30. јуна 2022. године.

ПРЕДМЕТ КОНКУРСА

Покрајински секретаријат за социјалну политику, демографију и равноправност полова за реализацију Програма унапређења социјалне заштите у Аутономној покрајини Војводини у 2021. години, по овом јавном конкурсу, доделиће укупно 37.000.000,00 динара за финансирање, односно суфинансирање програма, мера и активности намењених за подизање квалитета и стандардизацију услуга које се пружају корисницима услуга социјалне заштите:

* деце и младих: без родитељског старања или у ризику од губитка родитељског старања; са сметњама у развоју; у сукобу с родитељима, старатељом и заједницом; жртве злостављања и занемаривања, насиља и експлоатације и жртве трговине људима;
* одраслих и старијих чији су благостање, безбедност и продуктиван живот у друштву угрожени ризицима услед старости, инвалидитета, болести, породичних и других животних околности.

ПРАВО УЧЕШЋА НА КОНКУРСУ

Средства из члана 2. Одлуке о поступку и критеријумима за доделу средстава Покрајинског секретаријата за социјалну политику, демографију и равноправност полова за реализацију Програма унапређења социјалне заштите у Аутономној покрајини Војводини у 2021. години и Одлуке о изменама и допуни Одлуке о поступку и критеријумима за доделу средстава Покрајинског секретаријата за социјалну политику, демографију и равноправност полова за реализацију програма унапређења социјалне заштите у Аутономној покрајини Војводини у 2021. години („Службени лист АПВ”, број 04/21, 43/21 и 52/21), у висини од 37.000.000,00 динара могу се доделити установама социјалне заштите за смештај корисника на територији Аутономне покрајине Војводине, чији је оснивач Аутономна покрајина Војводина, а намењена су за подизање квалитета и стандардизацију услуга које се пружају корисницима услуга социјалне заштите.

На конкурсу не могу учествовати индиректни корисници буџета Аутономне покрајине Војводине, чије је финансирање уређено актима које доноси или на њих дају сагласност Скупштина Аутономне покрајине Војводине или Покрајинска влада и привредни субјекти.”

Пријаве подносилаца којима су додељивана средства у претходна два спроведена јавна конкурса поменутог секретаријата, а који нису у утврђеном року доставили извештај о наменском утрошку средстава ‒ неће се разматрати.

НАЧИН ПОДНОШЕЊА ПРИЈАВА

Пријава на јавни конкурс подноси се у једном примерку, искључиво на обрасцу пријаве који се може преузети на интернет страници Покрајинског секретаријата за социјалну политику, демографију и равноправност полова [www.socijalnapolitika.vojvodina.gov.rs](http://www.socijalnapolitika.vojvodina.gov.rs) и у Покрајинском секретаријату за социјалну политику, демографију и равноправност полова Нови Сад, Булевар Михајла Пупина број 16, III спрат, канцеларија 26 (број телефона: 021/487-4400).

Пријаве се подносе путем поште на адресу ‒ Покрајински секретаријат за социјалну политику, демографију и равноправност полова, Булевар Михајла Пупина број 16, 21108 Нови Сад или лично на Писарници покрајинских органа управе у згради Покрајинске владе, Булевар Михајла Пупина број 16, 21108 Нови Сад, с назнаком ‒ „За конкурс”.

Пријаве које нису поднете на утврђеном обрасцу и које нису предмет јавног конкурса, као и неблаговремене и недопуштене пријаве (пријаве од стране субјеката који нису предвиђени конкурсом), неће се разматрати.

Конкурсна документација се не враћа.

РОК ЗА ПОДНОШЕЊЕ ПРИЈАВА НА КОНКУРС

Пријава на конкурс, са осталом потребном документацијом, подноси се у року од 8 дана од дана објављивања конкурса у дневном листу „Курир“ и на интернет страници Покрајинског секретаријата за социјалну политику, демографију и равноправност полова, а најкасније до 18. децембра 2021. године.

ПОСТУПАК И КРИТЕРИЈУМИ ЗА ОЦЕНУ ПРИЈАВА

Поступак јавног конкурса за доделу средстава спроводи комисија коју образује покрајински секретар за социјалну политику, демографију и равноправност полова.

Комисија процењује и вреднује доделом одговарајућег броја бодова, према следећим критеријумима:

1. Према референцама делатности, односно послова и програма за област у којој се они реализују (од 0 до 40 бодова):

- усклађеност пројектних садржаја с предметом јавног конкурса и релевантност за област у којој се реализује јавни конкурс (до 10 бодова);

- јасно формулисани и повезани циљеви, активности и резултати пројекта и њихова усклађеност с временском динамиком предвиђеном за реализацију (до 10 бодова);

- број директних корисника пројекта и капацитети подносиоца пријаве за управљање пројектом (до 10 бодова);

- потенцијал одрживости и надградње пројекта (до 10 бодова).

2. Према циљевима који се постижу реализацијом пројектних активности (од 0 до 30 бодова):

- допринос степену унапређивања стања у области социјалне заштите;

- допринос унапређивању квалитета услуга, заштите и квалитета живота циљне групе.

3. Према економичности буџета, усклађености буџета с планираним активностима и постојању суфинансирања пројекта из других извора (од 0 до 30 бодова):

 - процена економичности буџета и усклађености буџета с планираним активностима (до 10 бодова);

 - висина тражених средстава за реализацију активности (до 10 бодова);

 - степен обезбеђености сопствених средстава или средстава из других извора (до 10 бодова).

Комисија сачињава листу вредновања и рангирања пријава на јавни конкурс применом критеријума из члана 9. ове одлуке, у року који не може бити дужи од 60 дана од дана истека рока за подношење пријава.

Листа вредновања и рангирања пријава објављује се на интернет страници Покрајинског секретаријата за социјалну политику, демографију и равноправност полова и учесници јавног конкурса имају право приговора, увида у поднете пријаве и приложену документацију у року од три дана од дана њеног објављивања.

О приговору учесника јавног конкурса одлуку доноси комисија у року од 15 дана од дана његовог пријема.

Након одлучивања по поднетим приговорима, комисија сачињава предлог коначне листе вредновања и рангирања пријава на јавни конкурс, која се објављује на интернет страници поменутог секретаријата и доставља покрајинском секретару ради одлучивања о додели и висини средстава.

О додели средстава и висини средстава, решењем које је коначно, одлучује покрајински секретар за социјалну политику, демографију и равноправност полова, у року од 30 дана од дана објављивања предлога коначне листе вредновања и рангирања пријава на јавни конкурс.

Секретаријат и корисник средстава, закључују уговор којим се уређују међусобна права, обавезе и одговорности уговорних страна, а нарочито: предмет финансирања - пројекат, рок за реализацију уговора, износ средстава, обавезе у случају ненаменског трошења средстава обезбеђених за реализацију пројекта, односно неизвршења уговорних обавеза и друго.

Решење о додели средстава објављује се на интернет страници Покрајинског секретаријата за социјалну политику, демографију и равноправност полова [www.socijalnapolitika.vojvodina.gov.rs](http://www.socijalnapolitika.vojvodina.gov.rs)

Додатне информације на број телефона 021/487-4400;

ПОКРАЈИНСКИ СЕКРЕТАРИЈАТ ЗА СОЦИЈАЛНУ ПОЛИТИКУ,

ДЕМОГРАФИЈУ И РАВНОПРАВНОСТ ПОЛОВА

ПОКРАЈИНСКИ СЕКРЕТАР

Предраг Вулетић